b'\n_START_ARTICLE_\nBahaj\xc5\xb3 pasaulinis centras\n_START_SECTION_\nIstorija\n_START_PARAGRAPH_\nTurk\xc5\xb3 sultono nutarimu 1868 m. grup\xc4\x97 kalini\xc5\xb3 atvyko \xc4\xaf uost\xc4\x85 prie Karmelio kalno. Tarp naujakuri\xc5\xb3 tremtini\xc5\xb3 buvo ir Bahaula su \xc5\xa1eima. Jam mirus 1892 m. buvo palaidotas \xc5\xa1alia Ako. \xc5\xa0i kapaviet\xc4\x97 tapo viena svarbiausi\xc5\xb3 bahaj\xc5\xb3 \xc5\xa1ventvie\xc4\x8di\xc5\xb3. 1909 m. Babo palaikai buvo perkelti \xc4\xaf mauzoliej\xc5\xb3 Haifoje, Karmelio kalno \xc5\xa1laite (pra\xc4\x97jus beveik 60 met\xc5\xb3 po jo mirties). 1953 m. \xc4\x8dia buvo galutinai u\xc5\xbebaigtas memorialo statinys su kolonada ir paauksuotu kupolu, tap\xc4\x99s miesto akcentu._NEWLINE_1987 m. Bahaj\xc5\xb3 pasaulinis centras nusprend\xc4\x97 \xc5\xa1vent\xc4\x85j\xc4\x85 kapaviet\xc4\x99 apsupti sodais, kurie bahaj\xc5\xb3 maldininkams tarnaut\xc5\xb3 keliu, vedan\xc4\x8diu \xc4\xaf \xc5\xa1ven\xc4\x8diausi\xc4\x85 viet\xc4\x85. Juos suprojektuoti ir \xc4\xafrengti buvo pavesta iranie\xc4\x8di\xc5\xb3 kilm\xc4\x97s emigrantui architektui Fariborz Sahba. Sodai terasose buvo oficialiai atidaryti 2001 m. dalyvaujant Izraelio vald\xc5\xbeios atstovams._NEWLINE_Bahaj\xc5\xb3 pasaulinis centras bahajams atstoja \xc5\xa1ventas piligrimyst\xc4\x97s vietas, kurios buvo nurodytos \xc5\xa0ven\xc4\x8diausioje knygoje Kitab-i-Aqdas kaip b\xc5\xabtinos bent kart\xc4\x85 aplankyti kiekvienam bahajui per savo gyvenim\xc4\x85, ta\xc4\x8diau jos \xc5\xa1iuo metu neprieinamos. Tai namas Bagdade, kur kelet\xc4\x85 met\xc5\xb3 gyveno pats Bahaula (Irakas; \xc5\xa1iit\xc5\xb3 konfiskuotas 1922 m., sugriautas 2013 m.) ir Babo namas \xc5\xa0iraze (Iranas; galutinai sunaikintas per Irano revoliucij\xc4\x85 1979 m.).'